
Nektek, akiknek volt egy álmotok, ami nem teljesült.
Szeretném, ha tudnátok, nem csak ez az egy út állt előttetek. Sose érjétek be valami mással. Ne elégedjetek meg.
Találjatok rá egy újabb szenvedélyre.

Én hiszek bennetek!

 

 

Nagymamám emlékére,
aki nagyon várta ezt a kötetet.


ELŐSZÓ
MARCI

„Vedd a kezedbe a saját sorsodat!

Vedd a kezedbe a saját sorsodat!”

– Stephen Curry

Ötévesen Tökmaggal megfogadtuk, hogy örökre együtt leszünk.

Napsütéses délután volt, a társasházuk kertjében játszottunk. Először homokvárat építettünk, aztán beültünk az udvarukon álló két piros hintába, és csak beszélgettünk.

– Az oviban Viki azt mondta Aliznak, hogy többé nem akar a barátja lenni – mesélte Tökmag, a gondolataiba temetkezve lökte magát előre, majd hátra.

– Miért? – Előző héten még arról számolt be, Viki ellopta tőle a barátnőjét, Alizt, és azóta teljesen össze vannak nőve.

– Nem tudom – vonta meg a vállát, kétoldalt a láncba kapaszkodott. – Én se értem. Azt mondta, egyszerűen nem működik. Nem tudom, ez mit jelent, de szerintem ő se. Később azt is bevallotta, hogy az apukája mondta ezt az anyukájának, és elvileg már nem sokáig élnek együtt.

Piros szandálba bújtatott talpát a földhöz nyomva megállította a hintát, és nagy szemekkel, riadtan fordult felém.

– Velünk sose fog ilyen történni, ugye?

Miközben előre-hátra lendültem, csodálkozva viszonoztam a pillantását.

– Dehogy! Legjobb barátok vagyunk!

– Jó, de honnan tudod biztosra, hogy mindig is azok maradunk? – szegte le a fejét, és a szandálja orrával zavartan piszkálni kezdett a földön egy kavicsot.

– Biztosra? – kérdeztem vissza elgondolkodva. – Azt nem tudom, de én szeretném, ha így lenne.

Tökmagot szemmel láthatóan nem győzte meg a válaszom, ezért leállítottam a hintát, és fél kézzel a láncba kapaszkodva fordultam felé.

– Egyébként is, az én apukám sosem mond ilyeneket az anyukámnak. – Erre már érdeklődve emelte fel a fejét. – Most volt az évfordulójuk, és vett neki egy gyűrűt. Fura alakja van, apa végtelen valaminek nevezte, már nem emlékszem. De az a lényege, hogy azt mutatja, örökké együtt lesznek.

Tökmag csillogó szemmel hallgatta a történetet, aztán mégis elszontyolodott.

– Nekünk nincs gyűrűnk.

– Nem baj – legyintettem, miközben kiszálltam a hintából, és az övé elé léptem. Ő is felpattant, aztán a csuklójára pillantott, és lehúzta róla a bő, halványpiros hajgumit, amin egy kis műanyag cseresznye díszelgett.

– Tessék! – ragadta meg a kezem, és a csuklómra húzta. – Ez olyan, mint egy óriási gyűrű. Kerek. Egy trollnak lehet épp ekkora az ujja.

– Lehet, hogy magasra növök majd, mint apa, de azért troll nem leszek – kuncogtam, de tetszett a hajgumi, és az, hogy Tökmag nekem adta.

– Remélem is – nevetett, majd megszorította a kezem. – Megígérem, hogy legjobb barátok maradunk örökre.

Rámosolyogtam.

– Megígérem, hogy együtt leszünk örökre.


1. FEJEZET
MARCI

„Ígérem, hogy soha nem adom fel, bármi történjék is; hogy mindig megteszem, ami tőlem telik.”

– LeBron James

Rami

Szerinted Klau sütijével legyőzhetem Csincsillát?

Marci

Miért írogatsz nekem a szomszéd szobából? Konkrétan egy levegőt szívunk.

Rami

Mióta beköltöztél a koliba, megszoktam,
hogy üzizünk.

Rami

Szóval?

Marci

Tökmag sütijével még akár NBA-bajnokságot
is nyerhetnél.

 

Tökmag a szobámban van.

Persze nem én mondtam neki, hogy menjen be. Már sül két adag amerikai csokis keksz, és amíg várunk, Rami felajánlotta, hogy körbevezeti a házunkban, ami több szempontból is nevetséges. Egy, nem most jár itt először. Kettő, a húgom még csak választási lehetőséget sem hagyott neki. És három, senki nem engedte, hogy megmutassa a szobámat. Arról nem is beszélve, hogy Tökmag sütijének illata az egész házat betölti, amitől képtelen vagyok koncentrálni.

Végeznek, és már az ajtóban állnak, amikor mögéjük lépek, és Tökmag mellett átnyúlva megragadom a kilincset. A karom súrolja a vállát, mire összerezzen. Az ajtó befelé nyílik, így amikor egy mozdulattal becsukom előttük, lényegében kitessékeli a két betolakodót.

Füge, Tökmag tacsija elslisszol a lábaim között, és ezúttal én rezzenek össze. Ez is nevetséges. A kutya kisebb, mint a hetes kosárlabdám, mégis inkább odébb lépek, és onnan figyelem, ahogy a húgom a karjába kapja.

Anya és apa Tökmag szüleivel elutaztak egy éjszakára kempingezni, de a húgom holnap szülinapi bulira hivatalos, ahova sütit is kell vinnie. Így kerül ide Tökmag (és Füge), csakhogy Tökmag szinte levegőnek néz. Csak akkor pillant felém, ha azt hiszi, nem veszem észre, és leginkább a sütésre meg Ramira fókuszál.

Nem lep meg. Tegnap visszaadtam az első csókját, amit a jelek szerint nem vett jó néven. Feltett szándékom bocsánatot kérni, csak nem tudom, hogyan hozzam fel a témát, és hogyan öntsem szavakba a gondolataimat.

Amikor általános felsőben a diszlexiám miatt magántanárhoz jártam, Attila bá nem csak az olvasásban meg a szövegértésben segített. Beszéltem neki arról is, hogy sokszor nem értem, miért találom olyan nehezen a szavakat, vagy miért akadok meg a mondat közepén. Hogy ilyenkor teljesen elmegy a kedvem a beszédtől és a próbálkozástól, pláne amikor a szavamba vágnak, hogy kitalálják, mit akarok mondani, vagy türelmetlenek, mert épp nem jut eszembe a megfelelő kifejezés.

Ő is diszlexiás, és mindig azzal nyugtatott, tökéletesen megérti, mit érzek, és azt is, ha egy-egy kudarc után nincs is kedvem próbálkozni, inkább csak hallgatok. Mégis a fejlődésre biztatott, praktikákat, bevált gyakorlatokat osztott meg velem, de azt is hozzátette, az sem baj, ha ezek ellenére sem sikerül mindig jól kifejeznem magam. Hogy majd menni fog az. Akkoriban szkeptikusabb voltam, úgy éreztem, én beszéd nélkül is jól elvagyok.

Csakhogy Tökmag mellett nagyon is szeretnék megszólalni. Egy csomó mindent mondanék neki, de már többször is sikerült megbántanom azzal, hogy nem jól fogalmaztam. Szeretném ezt elkerülni, ezért megint a bevált taktikámhoz folyamodom, és csendben maradok.

Inkább segítek a lányoknak a sütésben, bár nem sok hasznomat veszik, főként arra vagyok alkalmas, hogy levegyem a felső polcról a tálakat vagy a szekrény tetején árválkodó sütőformát.

A húgom minden kisült adagból legalább hármat az arcába töm, de amikor engem kínál abból, amit ő készített, nemet intek a fejemmel. Érzem magamon Tökmag figyelő tekintetét, mégsem viszonzom a pillantását.

Rami csak azzal kínál, amit javarészt ő készített, de a pult tele van azokkal, amiket Tökmag sütött. Nagyot nyelek, mert azt hiszem, ez életem legnagyobb próbatétele. Az összes létező önuralmamra szükségem van, hogy ne egyek az ínycsiklandó sütijeiből. Évekig elvoltam nélkülük, de csak azért, mert nem volt ekkora a kísértés. Most újra meg újra itt sorakoznak előttem, és azt hiszem, sok mindent fel tudnék adni egyetlen falatért. Azonban már rég megfogadtam, hogy csak akkor eszem belőlük, ha Tökmag maga kínálja nekem.

Mély levegőt veszek, mert amilyen makacsul szorongatja a tejszínhabos nyomózsákot, biztosra veszem, életem legnagyobb próbatétele még csak most kezdődik.


2. FEJEZET
KLAU

„Mindannyiunknak megvan a maga feladata, hogy azokra a dolgokra koncentráljunk, amiket képesek vagyunk befolyásolni.”

– Jayson Tatum

Marci úgy bámulja a frissen sült almás-fahéjas muffinokat, mint aki egész héten egy falatot sem evett, és az éhhalál szélén áll.

Már órák óta náluk vagyok, de egyelőre amennyire a helyzet engedi, sikerült távolságot tartanom. A húgával kijöttek elém az állomásra, Rami azonnal belém is karolt, és elkezdte nagyban ecsetelni a sulis riválisával való kapcsolatát. Miközben az általa Csincsillának becézett lányról magyarázott, aki mindig felvág az anyukája főztjével, és aki miatt most áthívott segíteni, nehezemre esett tartani a tempót a sztorijával. Egyszer-egyszer tétován Marci felé sandítottam, de nem igazán viszonozta a pillantásomat.

Persze nem ért váratlanul. Ami azt illeti, elég neccesen fejeződött be a legutóbbi beszélgetésünk, így nem is meglepő, hogy egyikünk se tudja, hányadán állunk. Én nevetségesen viselkedtem, és őt hibáztattam, amiért megnyerték ellenünk a meccset, ő pedig arra hivatkozva, hogy visszaadja az elsőt, ellopta a második csókomat is. Azt hiszem, ez éppen elég ok a hallgatásra, és a szemkontaktus mániákus kerülésére…

Igyekszem összeszedni magam, és elhatározom, hogy maximálisan Ramira koncentrálok, hiszen miatta jöttem. Muffinra és amerikai csokis kekszre vágyik, az előbbiből készítünk almás-fahéjas-zabosat és csokis-meggyeset. Az ízkombináció és a muffin egy dolog, de a megjelenésüket is felturbózzuk: a legjobbat szeretném kihozni belőle, így Ramival együtt dekoráljuk ki a tetejüket habbal, fagyasztott gyümölccsel és cukorkával.

Ő a bátyjával ellentétben nem fogadott furcsa süti-önmegtartóztatást, és kérdés nélkül harap bele az egyik frissen sült muffin után a másikba. Marci ádámcsutkája fel és le mozdul, ahogy nagyot nyel, de nem kérdez, és nem vesz el magától egyet sem. Talán úgy érzi, nincs hozzá joga, hiszen általában én fizetek neki sütivel a szívességekért, csakhogy most én tettem értük valamit, nem fordítva.

Mire este tizenegyre végzünk, Rami Fügével a mellkasán alussza az igazak álmát a kanapén. A kutyám is totál kimerült, általában már tízkor bevackolja magát a kiságyába, de most egészen eddig aktív résztvevője volt a sütésnek. Jó, leginkább a lepotyogó morzsákra vadászott, de lássuk be, nagy koncentrációt igényel már esés közben elkapni őket. Szerintem Rami titokban almakockákkal is etette, amikor nem figyeltem oda, mert Füge folyamatosan őt fixírozta.

Míg az utolsó adag keksz hűl a pulton, Marci felnyalábolja az alvó húgát (Fügével együtt, talán így, hogy a kutyus alszik, kevésbé tart tőle), és átviszi őket a lány szobájába.

Én közben nekilátok a rendrakásnak, és mikor visszaér, hiába mondja, hogy semmi szükség erre, megcsinálja majd egyedül, én mégis ragaszkodom hozzá.

A rendrakás és a takarítás számomra ugyanúgy a sütés része, mint a hozzávalók összekeverése, a tészta formába öntése, vagy a kész süti kidekorálása. Közben van időm rendezni a gondolataimat, végigvenni, mindent beletettem-e a tésztába, és kipipálhatom-e az összes tételt az elméleti sütisütő listámról.

Marcival csendben rámolunk el, és amikor végzünk, csípőjével a pultnak támaszkodik, onnan figyeli, ahogy összepakolom a dekorációs kellékeimet, amiket otthonról hoztam. A tekintete szokás szerint annyira intenzív, hogy már attól teljesen zavarba jövök, hogy bámul.

A konyhában nem ég a nagy villany, csak a pult felett futó ledcsíkok adnak hideg, kék fényt. Idegesen babrálok a szilikon habzsákom csövével, mielőtt megszólalnék.

– Ne haragudj, amiért azt mondtam tegnap, hogy a te hibádból vesztettünk. – Hitetlenkedve harapok az alsó ajkamba, amiért ilyeneket vágtam a fejéhez, és hirtelen még jobban zavarba jövök. – Ez hatalmas hülyeség volt.

Leszegett fejjel várom a válaszát, de a hangja túl lágyan cseng, amikor megszólal.

– Csalódott voltál. Megértem.

Felkapom a fejem.

– Ne értsd meg! – buknak ki a számon a szavak, mire elkerekedik a szeme. – Akkor is hülyeség volt mérgesnek lennem rád emiatt! Csak magunknak köszönhetjük, én mégis rajtad töltöttem ki a frusztrációmat!

Te pedig hagytad.

Bólint, de a tekintetét nem veszi le az arcomról. Bár kint már rég besötétedett, a háta mögötti kétszárnyú ablak redőnyét elfelejtettük leengedni. Hosszan figyel, mielőtt megszólalna.

– Akkor rendben vagyunk?

Óvatosan a táskámba helyezem a tortadíszítő készletemet, aztán kiegyenesedem, és kisöprök egy fekete tincset az arcomból. Ujjaim a hátizsákom pántjára szorulnak, dacosan nézek vele farkasszemet.

– Nos, nem. Bocsánatot kértem, mert nem volt igazam. Te viszont – hangsúlyozom a szavakat – elloptad a második csókom azzal a nevetséges indokkal, hogy visszaadod az elsőt, amit szintén elloptál.

Az arca rezzenéstelen, a tekintete szilárd.

– A többit is el fogom.

Megdermedek, benn reked a levegőm, és egy pillanatra mintha megszűnne a világ. A szájára téved a tekintetem, és az ajkam bizseregni kezd, mintha még mindig ott lapulna rajta a csókjának a nyoma.

A szívem vadul kalapál az emlék hatására. Felrémlik előttem az a felemás szempár és Marci tegnapi arckifejezése, ami minden volt, csak nem közönyös és unott.

Egyik kezemmel elengedem a táskám pántját, és zavartan megérintem a szám. Kell néhány másodperc, mire leesik, hogy bizonyára csak szórakozik velem. Ő nem úgy viccelődik, mint Krisz, nem ül széles vigyor a képén, ahányszor mond egy poént. Ilyenkor is képes a totális kifejezéstelenségre, ezért a plafonra emelem a tekintetem.

– Nem vagy vicces! – húzom a mellkasom elé a táskám, mintha csak egy védelmező pajzs volna. Füge hallhatja a készülődést, a körmei kopognak a parkettán, ahogy kitotyog Rami szobájából, és a konyhába érkezve álmosan pislog.

Nem nézek Marcira, amikor megindulok az előszoba felé, de érzem, hogy követ. Sietve belebújok a cipőmbe, a nyakam köré tekerem a sálam, aztán felveszem az őszi, fehér dzsekimet is. Részemről itt végeztem, rácsatolom Fügére a pórázát, de amikor az ajtó felé fordulok, Marci megelőz. Keze a kilincsen, miközben szorosan itt van mögöttem, ahogy elnyúl mellettem.

Annyival magasabb, mint én. Év elején is volt vagy harminc centi közöttünk, és hiába telt el még csak két hónap, olyan, mintha ezalatt is nőtt volna.

Ahogy fölém magasodik, aprónak érzem magam mellette, amitől a szívem még szaporábban ver. Alig ér hozzám, de hallom a nyugodt, lassú lélegzetvételeit, és érzékelem a jelenlétét.

– Elkísérlek – mondja.

– Nem kell, köszi – hárítok reflexből, de olyan eltökélten bámul rám, hogy szavak nélkül is értem, nem engedélyt kért, hanem kijelentést tett. Ellenkezni akarok, lerázni őt, csakhogy a jelek szerint ezt az agyam szeretné egyedül. Az áruló szívemnek nincs ellenvetése.

– Nem baj, hogy Rami egyedül marad?

Kétségbeesetten az utolsó szalmaszálba kapaszkodom, hátha ez jó indok a maradására.

– A húgom nagylány már. Egyedül is tud aludni.

Lélegzet-visszafojtva bámulok rá. Szeretek mindig előre tervezni, tudni, hogy mi vár rám, mire számíthatok, most azonban csak sötétben tapogatózom. A vasútállomásra akar kísérni? Vagy hazáig? Persze, késő van, meg sötét is, általában, ha ilyenkor ér véget egy buli, apu mindig értem jön. De csak egy állomásnyira lakom, és elképzelésem sincs, Marci mit ért pontosan azalatt, hogy elkísér…

Mozdulatlanul figyelem, ahogy belebújik az edzőcipőjébe, és az egyszerű, szürkészöld széldzsekijébe. Nem húz sapkát, de a kapucnija szokás szerint ott van a fején.

Egy ideig csendben sétálunk az állomás felé. Füge fáradt, ezért inkább a karomban viszem, és bár az október kellemesen meleg, ráterítem a kabátom, nehogy fázzon. Szerencsére nincs hat kiló sem, nem sokkal nehezebb, mint ha öt zacskó lisztet cipelnék.

Marci hallgatásba burkolódzik, ahogy mindig, de én sem tudom, mit mondhatnék. A leckéről furcsa lenne beszélni, hiszen szünet van, a suliról vagy a meccsekről meg túl személyes.

Az egyik kerítés mögül fáradtan megugat minket egy kutyus, de amint elhagyjuk a „területét”, elhallgat. Füge a fülét mozgatja, de nem emeli fel a fejét.

– Köszönöm, hogy segítettél ma – töri meg végül a csendet Marci, ahogy elhaladunk egy utcai lámpa alatt. – Ramnak nagyon fontos ez a sütidolog.

Őszintén elmosolyodom, mert boldoggá tett, hogy segíthettem.

– Remélem, sikerül legyőznie azt a lányt – felelem.

– Ja – ért egyet, aztán eltűnődve pillant fel, és az eget vizslatja. Martonvásár annyival már messzebb van a fővárostól, hogy jobban látszódnak a csillagok az égen. Csak pár kósza felhő takarja őket itt-ott, de a legtöbb helyen előbújnak. – Miért nem mentél sátrazni?

A pillantása rám siklik, de a kérdése váratlanul ér. Leblokkolok, mert nem készültem semmi mentséggel vagy hazugsággal, ami így utólag nem ártott volna.

– Ti miért nem mentetek? – kérdezek vissza, hátha ezzel sikerül időt nyernem.

Megrándul a szája sarka, a tekintete azt üzeni, pontosan tudja, miben sántikálok.

– Ha el akarsz kerülni, Tökmag, azt javaslom, ne válaszolj az üzeneteimre. Ne vedd fel nekem a telefont, és főleg ne gyere át hozzánk.

Kiérünk az állomásra, de mivel az első vágányra van kiírva a vonat, nem kell lemennünk az aluljáróba. Megtorpanok a peron elejénél, és bosszúsan fordulok Marci felé. Az állomás falára erősített lámpa egyik izzója halványan pislog, míg a másik kezd kiégni, és hol felkapcsolódik, hol pedig le.

– S. O. S. üzenetet küldtél! – bökök felé vádlón, egy kézzel tartva Fügét. – Pontosan tudtad, hogy nem hagyom majd figyelmen kívül!

Pimaszul megvonja a vállát, kapucnija árnyékot vet arcának felső részére, de így is látom a szemében megcsillanó beismerést, ezért folytatom.

– És fogadjunk, te is azért nem mentél, hogy ne találkozzunk!

Az arckifejezése nyomban megváltozik, tekintete az arcomra tapad, de már késő korrigálni, belém lát.

– Tudtam, hogy itthon maradsz. Ezért nem mentem.

Vitatkozni akarok, de hirtelen elakadok. Ez mégis mit jelent? Akkor jött volna, ha bosszantani tud a jelenlétével? Vagy csak most találja ki az egészet, hogy megtévesszen? Az a felemás szempár engem fürkész, és bármennyire is szeretném, én hiába nézem őt, képtelen vagyok a fejébe látni úgy, ahogy ő az enyémbe.

Elfordítom a fejem, és azt a kissé koszos, megkopott piros felfestést bámulom, aminél nem szabad kijjebb menni a peronon. Igazságtalannak tartom, hogy Marci mintha mindig tudná, mi jár az eszemben, míg én semmit sem értek vele kapcsolatban.

A hangosbemondókból felcsendül az az ismerős női hang, és azt mondja, érkezik a Székesfehérvár felé tartó vonat.

– Tényleg nem kell hazakísérned – mondom végül csalódottan, amikor ismét csend telepedik ránk. A távolban feltűnnek a vonat fényszórói, ezért fél kézzel ösztönösen a táskámba túrok, hogy megvan-e a vonatbérletem. – Semmi szükség rá.

Marci nem mozdul.

– Tudom, hogy nem kell. Nem azért teszem, mert szükség van rá, hanem mert szeretném.

A hangja halk, mégis erőteljes. Feltámad a szél, és ahogy belekap a kapucnijába, lefújja a fejéről. A szemeiben tükröződnek az állomás fényei, szürkéskék írisze hideg, míg a másikba a barnának köszönhetően melegség vegyül.

Egyszer, egészen kicsi koromban azt mondtam neki, hogy kicsit ijesztő a szeme, amiért felemás színű. Sosem fogom bevallani neki, hogy valójában ez a leggyönyörűbb szempár, amit valaha láttam.

A vonat mindjárt beáll a peronra, de nem szakítom el a tekintetem a velem szemben álló fiúról. Tényleg szeretném jobban megérteni őt, és ha nem látok belé úgy, ahogy ő belém, hát kérdezek.

– A múltkor, mikor együtt tanultunk, nem fogadtad el apától a macaront. És most se a muffint, amit Rami kínált. – Tartok egy másodpercnyi szünetet, miközben a vonat megáll mellettünk. – Miért?

Marci nem habozik a válasszal.

– Mert azokat nem te sütötted.


3. FEJEZET
KLAU

„Mindig jönni fog valami. Mindig vár rád egy újabb kihívás.”

– Marc Gasol

Az őszi szünet végül lassan telik.

Nincs mindennap edzésünk, de nem is mehetünk egy hét teljes szünetre, hiszen javában zajlanak a budapesti döntők. A tét az országosba jutás, csak három csapatnak van rá lehetősége, ami azt jelenti, öten biztos kiesnek.

Kedden kora délután a vonaton böngészem az eddig lejátszott mérkőzések eredményeit. A belvárosba tartok, mert amint anyu és apu végeznek a mai munkájukkal (kedden és szerdán előkészülnek a cukrászdában a nyitáshoz), elmegyünk egy gasztrosétára. Nem ez lesz az első ilyen, már jártunk néhány hasonlón belföldön és külföldön is.

A gasztroséták során az adott város vagy környék ikonikus éttermei, borozói vagy épp cukrászdái és desszertműhelyei járhatók be, attól függően, milyen témában indul útnak az ember. Mi elsősorban az édességkultúrák, csokoládéüzletek, kézműves desszertek és azok történetei iránt érdeklődünk. A program során a résztvevők betekintést nyerhetnek számos hagyományos és különleges recept, valamint a cukrászművészet rejtelmeibe is.

Nem üzleti jellege van, anyu és apu nem ihletet keres, egyszerűen mind imádjuk az édességeket és az egyedi ízvilágokat. A kézműves csokik mindig páratlanul finomak, teljesen mások, mint ami egy élelmiszerüzletben kapható. Ráadásul az ilyen sétákon, vagy épp egy kóstolás alkalmával, szeretjük azt játszani, ki tudja először kitalálni a titkos, meg nem nevezett összetevőt csupán az ízéből (általában apu nyer).

Bemondják a következő állomást, hamarosan Budafokra érkezünk, ezért elfordítom a tekintetem a mellettünk elsuhanó Dunáról, és visszairányítom a figyelmem a telefonomra.

A budapesti döntőkbe összesen nyolc csapat jutott be, mindenki kétszer mérkőzik meg minden csapattal: egyszer hazai pályán, egyszer pedig idegenben, a visszavágók során.

A bajnokság weboldalának nyitófelületén a legfrissebb hírek fogadnak. Lejjebb tekerek, átfutom a címeket, aztán tovább kattintok a budapesti döntők részleteire. Rögtön megjelennek a mérkőzések pontos időpontjai, helyszínei, a lejátszott meccsek eredményei és statisztikái, valamint az előttünk álló összecsapások információ is. A csapatokra kattintva megtalálható a játékosok névsora, azon belül a születési év, pályán betöltött poszt, magasság, súly és persze a mezszám is.

Megnyitom az eddigi győzelmek alapján összeállított rangsort. A tekintetem elidőzik a csapatunk nevén, és a gyomrom összeszorul, mert csak az ötödik helyen állunk. A vonat megáll, utasok szállnak le és fel, miközben én mély levegőt veszek, hogy rendezzem a gondolataimat.

Minden csapatnak tizennégy meccse lesz összesen, mire mindenki játszik mindenkivel hazai pályán és idegenben is. Tudom, mert bár a kombinatorika nem a kedvenc témám matekon, de azért össze tudtam rakni a képletet.

Ránk is ennyi meccs vár, egyelőre hármat játszottunk le. Szerencsétlenül alakult, hogy már kettőt el is veszítettünk, de akkor pont a legerősebb csapatokból kerültek ki az ellenfeleink.

Számolgatni kezdek. Előfordulhat, hogy a KKA-tól kétszer is kikapunk, de a visszavágóba az a-sok és a d-sek ellen is lehet esélyünk, csak kicsit össze kell szednünk magunkat, és taktikát váltani.

Lejjebb megyek, és megnézem azt az összesítést, amin táblázatba rendezve szerepelnek az eddig lejátszott meccsek. A budapesti döntők mérkőzései csak egy hónapja, szeptember végén kezdődtek, és januárban zárulnak majd. Az előttünk lévő összecsapásokra kell koncentrálnunk: arra a tizenegy meccsre, amiből bármennyi győzelmet elhozhatunk. Jó, maximum tizenegyet. Megmoccanok, a hátam tompán fáj, ezért inkább újból mozdulatlanná dermedek. Átkattintok a ranglistákra: hét szempont is van, és egy összesítő. A játékosok dobott pontja, lepattanói, szerzett labdái, eladott labdái, blokkjai és gólpasszai, valamint a pályán töltött perceinek száma alapján is akadnak sorrendek. Mondjuk, az eladott labdás összesítést nem szívesen vezetném, inkább meg se nézem, hanem arra nyomok, amin a hét szempont szerint összesített eredmények találhatóak.

A szívem nem habozik, büszkén, zavartalanul nagyot dobban, mivel Marci ott van a top ötben. A tekintetem elidőzik a nevén, aztán lejjebb görgetek. A top húszban megtalálom Dominikot és Konrádot, a top harmincba pedig Lucával mi is beférünk. Jó érzéssel telik meg a mellkasom. A kosár csapatsport, ezt Szekeres mindig hangoztatja, de ettől még számítanak az egyéni eredményeink is, amik mind hozzátesznek a csapat teljesítményéhez.

Bemondják, hogy Kelenföld következik, ami azt jelenti, le kell szállnom, így sietve a táskámba csúsztatom a telefonom, és a legközelebbi ajtóhoz lépek. A vonaton ment a fűtés, ezért most újból felcipzárazom a kabátom, mielőtt leszállnék.

Változó, hogy a szünetben délelőtt vagy délután vannak edzések, de kaptunk egy-egy nap pihenőt, ilyen ez a mai is. A szünetben nincsenek a szokásos edzőpárok, mind a négy osztály különböző időpontban foglalja a tornatermet, így már szombat óta nem találkoztam Marcival. Tegnap reggel mi kezdtünk, utánunk pedig a c-sek jöttek, akik elég feszültek voltak, hiszen szombaton az a-sok ellen játszanak.

Nyílnak az ajtók, újra az utazásra fókuszálok, és egyenesen anyáékhoz megyek az Édeskertbe. Amint belépek az ajtón, a fölé erősített kis csengő megszólal, és megcsap az az ismerős, otthonos illat. Frissen lefőzött kávé és édes sütemény egyvelege. Ám ha az ember elég alapos, aprólékosabban is megfigyelhetőek az illatok. A sütinyalókákra csurgatott olvasztott csokoládé, a répatorta tésztájába kevert fahéj és gyömbér, a hántolt pisztácia, amiből apa a legfinomabb krémet készíti az egész világon. Minden egyes illatnak megvan a maga története, hogy mi készült belőle.

Mély levegőt veszek, mert bár egy órája indultam el Baracskáról, mégis olyan ez az illat, mintha hazaértem volna. Mivel az Édeskert ma zárva tart, nincsenek vendégek, és a két alkalmazott, Adri és Patrik is szabadnapot kaptak. Csak anya és apa sürögnek-forognak a konyhában, annyira beletemetkeznek az utolsó simításokba, hogy észre sem veszik, hogy megérkeztem.

Időben vagyunk, elértem a tervezettnél eggyel korábbi vonatot, így míg Modern Talking szól a háttérből (anya és apa imádják, de Patrik szerint ez túl retró, így nyitás után mindig átveszi a zenefelelős szerepét), elrendezem az asztalokat.

A bolthelyiségben a fehér és a világoskék dominál, és ahogy megnézem a növények cserepeit, látom, hogy a szüleimnek még nem volt idejük locsolni. Amikor végzek, hátramegyek a konyharészlegbe, és mosolyogva üdvözölnek.

– Tudok segíteni valamiben? – nézek körbe. Az állványokon ott sorakoznak a holnap reggelre előkészített és kimért hozzávalók. A kekszek tésztáját már összekeverték, ezek a hűtőben várakoznak majd. Már csak takarítanak, és elrámolnak maguk után, de azért apa int nekem.

– Gyere, kis kuktám, érintsd meg aranykezeiddel a tálakat, hogy biztosan tökéletes legyen holnap a sütik íze! – Elpirulok, de azért közelebb lépek.

– A csokis kekszed így is hibátlan – mondom, de nem azért, hogy a kedvében járjak. Éveken át fejlesztette, változtatta a cukor arányát, hozzáadott egy kis fahéjat, a vaníliaaromát vaníliarúdra cserélte, míg végül megtalálta a tökéletes ízt.

– A matchás-málnás verzió viszont a te ötleted volt – nyom egy másik tálat a kezembe, amiben a máskor sárgás-barnás tészta zöldes árnyalatban pihen.

– Tényleg bevált, és szeretik? – pillantok a tésztára, amit le is fóliáztak.

Alapvetően nem vagyok nagyon kísérletezős típus, inkább anyára hasonlítok: szeretjük pontosan követni a bevált recepteket, mert úgy garantált a jó végeredmény. Ellenben apa imád új dolgokba belevágni, és ha emiatt valami nem sikerül, nem éli meg kudarcnak. Legyint, és azt mondja, minden új és jó dolog úgy született, hogy valaki próbálkozott. És ha próbálkozunk, akkor hibázunk is, ez a kettő kéz a kézben jár. Így kísérletezte ki a csokis-meggyes sütijét is: baracklekvárt tett bele, amitől a tészta még puhábbá és ízesebbé vált.

Nemcsak az új ízek megalkotásában ügyes, hanem a bátorításban is, kizárólag emiatt születhetett meg a málnás-matchás kekszem. Még tavaly nyáron fejlesztettem ki otthon. Ez az egyik első saját kísérletezésű sütim, amibe csak azért mertem belevágni, mert apa erre biztatott. Mostanában nagyon népszerűvé vált a matcha, azonban sokan furcsának tartják az ízét, ezért ötvöztem az édes málnával. Persze láttam hasonló recepteket, amikből ihletet merítettem, átvettem belőlük ezt-azt, de ki is hagytam néhány összetevőt, míg végül ráakadtam erre az ízkombinációra.

– Általában ez fogy el a leggyorsabban – karolja át a vállamat büszkén, és ahogy nyom egy puszit a fejemre, a bajusza csiklandozza a homlokomat. Aztán már át is vált, fejben sokkal előrébb és máshol jár.

– Szerinted milyen csokikat kóstolunk ma? Hm, mondjuk, egy citromos-fahéjas fehércsoki-bonbon? – Összeszorítja az ujjai hegyét, és így dob csókot, mint mindig, mikor azt akarja kifejezni, milyen mennyei ízről is van szó. Anya sepreget, közben a fejét csóválva figyeli, ahogy apa a fülembe sutyorog, de ő is mosolyog. – Mit szólsz, kis kuktám?

– Jól hangzik – bólintok, és tényleg egészen összefutott a nyál a számban. Óvatosan visszateszem a pultra a tálat. – A múltkor azt álmodtam, hogy egy fügét töltöttünk meg trüffelkrémmel, majd étcsokoládéba mártottuk. Vajon milyen lehet?

– Ó, drága gyermekem, én leszármazottam! – emeli a magasba a kezét apa drámaian. – Semmi szükségünk DNS-tesztre, le se tagadhatnád, hogy az én lányom vagy.

Anya nevet, én mégis összehúzott szemekkel nézek apára.

– Eddig talán kétségeid voltak?

Féloldalasan elvigyorodik a bajusza alatt.

– Amióta háromévesen úgy készítetted el a palacsintádat, mint egy Michelin-csillagos étterem tálalója, egy szemernyi sem maradt.

Igaz, ami igaz, bár nem emlékszem az esetre, de mivel már ezerszer elmesélte, plusz egy fotót is kirakott róla a konyhában, elég bizonyíték van rá, hogy valóban így történt. Nem csupán megkentem mogyorókrémmel a palit, hanem miután találtam az asztalon egy bontott csomag szeletelt mandulabelet, azt is rászórtam, az egész megkoronázásaként pedig csöpögtettem rá egy kis házi eperlekvárt. Apa teljesen odavolt.

Anyára sandítok.

– Akkor életem első három évében még nem volt biztos benne?

Nevetve támaszkodik a seprű nyelére, rajta van a világoskék, ÉDESKERT feliratú köténye, amit apa is visel a konyhában. A szoros kontya kilazult, egy tincs kiszabadult, és ahogy lehajol a lapáthoz, az arcába hullik. Az ő haja nem fekete, mint a miénk, inkább olyan árnyalatú, akár az olvasztott karamell. Kiegyenesedik, és a szemében vidám fény csillan.

– Azt mondta, mivel nincs bajuszod, nem tudhatja biztosra.

Apa egy igazi mókamester, ami sokszor csal nehéz helyzetben mosolyt az arcunkra, most sem bírom megállni nevetés nélkül. Apa vigyorogva elenged, ad egy puszit anyának, majd átveszi tőle a seprűt, hogy befejezze a takarítást.

– Mint tudod, édesem, fiút vártunk. Ezért gondolkodtam bajuszban – magyarázza, kezében a kislapáttal.

– Nem bánom, hogy nincsen – tapogatom meg a szám és az orrom közötti részt. Így is meggyűlik a bajom a szőrzetemmel: nemcsak a hajam fekete, hanem a karomon és a lábamon is kezdenek megjelenni a pihék. Anya azt mondja, ez teljesen normális, de még nem barátkoztam meg vele.

– Pedig akkor is csinos lennél – önti a szemetet a kukába apa, majd elrámolja a seprűt és a lapátot. Közben anya bepakolja a tálakat a hűtőbe, én pedig adogatom neki, hogy gyorsabban haladhassunk.

– Ezt csak azért mondod, mert én vagyok az egyetlen utódod. Mi lenne velem, ha lenne egy bajszos fiad?

Kezet mos, aztán elgondolkodva fordul felém.

– Nos, valószínűleg a nagyi az ő fülét is állandóan rágná, hogy borotválkozzon meg végre. – Nevetve nyújtom neki a konyharuhát, és miután megtörli, összecsapja a kezét. A sütik a hűtőben, a konyha csillog-villog, az üzlet nyitásra kész. – Na, de elég a szóból, kis család! Ideje mennyei csokikat kóstolni!

„Senki sem tökéletes. De ha meg is botlasz, a csapattársaid ott lesznek, hogy felsegítsenek.”

– Josh Hart

Pénteken kora délután, már háromra végzünk az edzéssel. A mai nap mi voltunk a menetrendben az utolsók, így a csarnok csendes, amikor elhagyjuk. Az őszi szünetben amúgy sincs itt nagy nyüzsi, de most kifejezetten halk és nyugodt minden. A többi osztály már elment, és ahogy kilépünk az udvarra, az is teljesen kihalt. Két épületből egy-egy kósza labdapattogás és cipőnyikorgás hallatszik ki, egyedül a másik szélen lévő csarnok, a Kitartás Arénája hangosabb, élettelibb. A végzősöké. A pálya királyáé.

A többieknek is átszaladhat valami hasonló a gondolatain, mert amíg az osztály lassabban öltöző felére várakozunk, közelebb araszolunk a nagyok épületéhez.

Ma este beöltözős halloweeni buli lesz Krisznél, a tavalyit ismételjük, és már mind nagyon várjuk. Van, aki edzés után még hazaugrik, de Konrád például egyenesen odamegy, az osztályunk lánytagjai pedig mind Lucához.

Még a hét elején alakult így, véletlenül, amikor az öltözőben arról beszélgettük, minek öltözzünk. Én tavaly kosárlabda-játékos voltam, warriorsos mezben, labdával, teljes szettben, idén azonban minden más. Eszti felvetette, hogy lehetne valami egymáshoz passzoló jelmezünk, és mivel ezen a többiek is felbuzdultak, abban maradtunk, hogy mind a hatan összeöltözünk. Luca teljesen belelkesült, áthívta magukhoz mind az öt lányt, hogy edzés után együtt készülődjünk. Én is izgatott vagyok, fel is ajánlottam, hogy esetleg készíthetnék mindenkinek egy-egy különleges hajfonást, és szerencsére a lányoknak tetszett az ötlet.

Szóval Lucával és Regivel Csengét, Esztit és Dórit várjuk, miközben Dominikkal és Konráddal kiegészülve megközelítjük a végzősök területét.

A csarnokba kintről nem lehet belátni, ezért bemerészkedünk az épületbe, hogy bekukucskálhassunk a pályára. Nem most járunk először itt, június elején ebben a teremben töltöttük a háromhetes dobótábort, ráadásul az épület szerkezete kísértetiesen hasonlít a miénkre, így akár otthonos is lehetne a légkör. Csakhogy az egészet leuralja egy hangulat, egy vibrálás, ami teljesen más, mint nálunk.

A végzősök épületét mintha egy erőteljes aura lengené be.

Luca a csarnok felé vezető folyosón látványosan megborzong, karját maga köré fonja.

– Csak én érzem, hogy átsuhant rajtam a Kitartás Arénájának szelleme?

Dominik felvonja a szemöldökét.

– Nem érzek szellemet. Csak olyan lábszagot, amikor valaki négy óra sport után bújik ki a cipőjéből. – Épp az öltözők előtt haladunk el, az ajtók tárva-nyitva, és nálunk pont ugyanilyen szag uralkodik, ezért halkan kuncogok.

– Egyébként miért settenkedünk? – kérdezi Konrád suttogva. – Nem tilos bejönnünk ide.

– Attól függ, melyik osztály edz éppen – súgja vissza Luca, Regi pedig lopakodás közben bólogat.

– Van, akivel nem húznék szívesen ujjat.

Konrád és Dominik egyszerre grimaszolnak, talán azért, mert egyiküknek sem kedvenc embere a pálya királya.

A teremből újabb hangok szűrödnek ki: lábdobogás, labdapattogás és kiáltások. Bárki is van bent, mintha épp egy vérre menő meccset játszana.

– Miért hagytad egyedül azt az agyalágyultat? Tudod, hogy azonnal hármast dob! – hallunk meg egy ismerős hangot, mire Regi és Luca láthatóan összerezzen, Konrád és Dominik pedig elfintorodnak. Befordítom az ajkaimat, hogy megálljam a mosolygást.

– Nos, most már tudjuk, kik vannak bent – állapítom meg a falhoz lapulva.

– Szerintem a többiek már végeztek az öltözködéssel – jegyzi meg Konrád, és kész sarkon fordulni, pedig már majdnem ott vagyunk. Bármit is mond, mindünkben erősebb a kíváncsiság, hogy közelebb araszoljunk, és belessünk a nyitott kétszárnyú ajtókon.

A végzős d osztály játszik odabent, amennyire látom, a csapatuk minden tagja jelen van, de az edzőjük sehol. Mivel már véget értek az utolsó időpontos edzések, arra jutok, megint tovább maradhattak gyakorolni.

Lélegzet-visszafojtva figyeljük őket, néma csendben lapulunk az ajtó mellett kétoldalt, nehogy szemet szúrjunk nekik. Egy pisszenést se hallatunk, egészen mozdulatlanok vagyunk, aztán… Hangos, reccsenés hangzik fel közvetlenül mellőlem, mire odakapom a fejem.

Dominik hátát a falnak vetve áll, ő nem leskelődik, csak újból nagyot harap az almájába.

– Ne már, Dumbó! – pisszegi le a túloldalról Luca, de Dominik nem különösebben zavartatja magát.

– Most mi van? Fel sem tűnik nekik – harap ismét a friss zöld színű almába, aminek hangosan roppanva szakad a héja. Az orrom megtelik az illatával.

– Persze hogy zöld almát eszel – állapítja meg Konrád. – Savanyú, mint a szíved.

Dominik megdermed, és meglepetten viszonozza barátja pillantását. Elegáns szövetkabátot visel, és míg Konrád jellemzően sapkát húz a vizes hajára, addig ő a falra szerelt hajszárítókkal mindig megszárítja edzés után.

– Mi van veled, Herczeg? Ilyeneket Orova szokott mondani.

Konrád féloldalas vigyorral vonja meg a vállát.

– Ő most nincs itt, úgyhogy valakinek muszáj helyettesíteni – feleli, de a szeme már ismét a tornateremben játszó végzősökre tapad.

Dominik azt dünnyögi, hogy igazán nem muszáj, de rajta kívül már mind a csarnokba kukucskálunk.

– Ők is most játsszák a budapesti döntőket – suttogja Regi.

– Igen, Ditte mesélte, hogy eddig veretlenek – válaszolom, de nem szakítom el a tekintetem a nagyokról. Épp a pálya királyánál a labda, és mikor őt látom játszani, elpazarolt időnek tűnik másra figyelni. A mozdulatai precízek, a tekintete éber, folyamatosan a társain tartja a szemét, olyan, mintha mindent átlátna.

Marci jut eszembe, és a pulzusom megugrik. Iránta is így érzek, amikor kosarazni látom. Ugyan még nincs annyi tapasztalata és rutinja, mint Dininek, de nagyon jó úton jár, amiért csodálom.

A végzősök annyira belemerülnek a játékba, hogy észre sem vesznek minket, még az se tűnik fel nekik, amikor Konrád telefonja hangosan megcsörren. Kapkodva némítja le Krisz üzenetét, aki nem érti, hova tűntünk.

Vetünk még egy utolsó pillantást a végzős d-s csapatra, mielőtt elhagynánk a Kitartás Arénáját, hogy csatlakozzunk a többiekhez. Kifelé menet csak az jár a fejemben, hogy egy nap szeretnék eljutni oda, ahová ők.

Ugyan az edzések után kicsit sajog a hátam, de ahogy elnéztem a nagyokat, tuti nekik is fáj ez-az időnként, mégis mennek előre.

Ezt jelenti versenysportolónak lenni, nem? Akkor sem állsz meg, amikor eléred a határaidat. Kitartasz, még többet beleadsz, átléped azokat, és új határokat állítasz fel.

A lányokkal a hét elején úgy határoztunk, nem visszük túlzásba beöltözést, de azért igyekeztünk otthon összeillő szetteket választani a bulira. Közös megegyezéssel boszorkányok leszünk, különböző színekkel és stílussal, de mégis kicsit összekapcsolódva.

Bár lassan másfél éve osztálytársak vagyunk, még csak most jött létre a BKEG-B lányok közös chatcsoportunk, amiben mind a hatan benne vagyunk, és ahova a héten küldözgettük a képeket az otthon talált ruháinkról.

Mindannyian más színekből válogattuk össze a bosziruháinkat, én például a gardróbomban gyakran fellelhető kedvenc színemet, a lilát választottam, míg Luca a kéket, Eszti pedig a pinket. Csenge narancssárga és barna színeket visel, Regi pirosat, Dóri pedig tetőtől talpig feketét. Ahogy átöltözünk Lucáéknál, nyilvánvaló, hogy mindenki a maga stílusában lett boszorkány, Dóri például tépett harisnyát és rövid szoknyát visel, én viszont egy földig érőt.

Míg a lányok az öltözködéssel és a sminkekkel töltik a legtöbb időt, én a hajammal bíbelődöm. Dupla holland fonást készítek, aminek legalább háromszor neki kell futnom, mire végre sikerül.

A többieknek már könnyebb megcsinálni, mert jobban rálátok és hozzáférek, mint a sajátomhoz. Mindenki másfajtát kér, és amíg Luca emeleti fürdőszobájában egyenként elkészítem nekik, a háttérben zene szól, mi pedig beszélgetünk.

– Hogy tudsz ennyire profin fonni? – vizslatja a vízesésfonását Eszti a tükörben, a szeme lelkesen csillog, és örülök, hogy tetszik neki az eredmény.

– Húsvéti kalácsokon gyakoroltam – vigyorgok rá a tükörben, de aztán komolyra fordítom a szót. – Mindig is tetszettek a fonások, ezért sok időt töltöttem azzal, hogy megtanuljam őket.

– Azért ez annyira rád vall – mondja Luca az ajtón túlról, a szobájából. Ahogy felé pillantok, látom, hogy Csengével már jelmezben, de cipő nélkül, még harisnyában és zokniban dobálnak a szekrényre erősített minipalánkra, amit tavaly kapott születésnapjára a srácoktól. A golden retrievere, Rosie közben kidugott nyelvvel, szinte vigyorogva várja a lehetőséget, hogy ellopja tőlük a kis szivacslabdát. Luca szögegyenes haja még fonásra vár, ahogy Csengéé is, az ő frizurája különösen izgalmas kihívás lesz, tekintve, milyen göndör. – Engem például mindig is érdekelt, hogy lehet barackos Túró Rudit készíteni.

– És megtanultad? – kérdezi Eszti a fürdőből, mire Luca mosolya kiszélesedik.

– Nos, nem.

– Még mindig megteheted – bátorítom, miközben oldalra tűzök egy tincset Eszti hajában.

– Tudom, de én nem vagyok olyan összeszedett, mint te – forgatja a kezében a szivacslabdát Luca. – Úgy érzem, a suli és a kosár is épp elég kihívás, hát még egy párkapcsolat!

– Szerintetek amúgy ez ilyen? – húzza törökülésbe a lábait Dóri a szőnyegen. Az ő hajával már elkészültünk, egy egyszerűbb csavaros fonást kért, de Regi kétoldalas parkettafonása is megvan már. – Ha valamit nagyon szeretnénk elérni, abba kell fektetnünk az összes energiánkat?

A telefonját a kezében tartja, a kijelzőjét nem kapcsolta le, de a tekintetét közöttünk járatja.

– Mire gondolsz? – viszonzom a pillantását, mielőtt újra Eszti hajára koncentrálnék.

– Vegyük például a végzős d osztályt. Mindig az a téma, hogy erre tesznek fel mindent, ezért tartanak ott, ahol. – Dóri elbizonytalanodik, és zavartan az ujjára csavarja a copfja végét. – Ha én… Nem is tudom, nem akarok vagy nem tudok beletenni ugyanennyit, akkor nincs is ebben a sportban jövőm?

Egy pillanatra néma csend ereszkedik a szobára, az ujjaim megállnak Eszti hajában, és Lucáék is felfüggesztik a dobálást. Csak Rosie egyenletes lihegésének csendes, aranyos hangja hallatszik. Azt hiszem, ez már mindannyiunk fejében megfordulhatott, csakhogy egyikünk sem tudja a választ. Sőt, talán félünk is attól, hogy ráakadjunk…

– Szerintem nem vagyunk egyformák – töri végül meg a csendet Regi, és valahogy nem tűnik olyan elveszettnek, mint amilyennek én érzem magam. – Szekeres is mindig mondja, hogy évente majdnem ötven diák végez a budapesti Kosársuliban, és csak a töredéke jut a válogatottba vagy külföldi csapatokba.

Némán, a gondolatainkba temetkezve hallgatjuk, ő mégis magabiztosan folytatja.

– Nekem tök fontos ez a sport, szeretem a csapatunkat és az osztályunkat, és be szeretnék jutni az országosba – néz körbe. – De úgy érzem, van más is, ami érdekel. Szeretem például a nyelvtant és az irodalmat.

Dóri halkan felnyög, talán az akasztja ki, hogy lehet ezeket szeretni, de én megértően nézek Regire. Felveszi a földről Luca piros-kék kosárlabdáját, és megforgatja.

– Nem lesz mindannyiunkból a pálya királya – mondja ki, és valahogy súlyosabbnak érződnek a szavai, pedig szerintem ezzel eddig is tisztában voltunk. Tétován néz fel, hirtelen az ő szemébe is kétely költözik. – De ez nem baj, nem?

Nagyot nyelek, és elengedem Eszti haját, a befont rész lassan szétválik.

– Szerintem nem – felelem. – Ha azt vesszük, a végzősöknél is csak egy van belőle. A mi osztályunkban is mindenki másban tehetséges.

– Ez igaz – találja meg a hangját Luca is. – Dini például mindig Amerikába akart menni játszani, de én erre, mondjuk, nem vágyom.

– Én se – vágja rá Csenge, mielőtt Regire pillantana. – Igazad van, szeretünk más dolgokat is csinálni, de ettől még lehetünk jók a sportban, és beleadhatunk mindent, amit tudunk. Vagy amit akarunk.

Dóri elgondolkodva forgatja a telefonját, aminek még mindig nem aludt el a kijelzője. Míg az enyém pár másodpercre van állítva, az övé csak akkor zárul le, ha megnyomja hozzá a gombot, magától sosem.

– Többet kellene beszélgetnünk – jegyzi meg halkan. – Ez a dolog régóta nyomasztott, és nem tudtam, egyedül vagyok-e vele.

Egyértelműen nem én vagyok a biztatás nagy bajnoka, sokszor talán nem is vagyok elég empatikus, inkább próbálok túl határozottnak mutatkozni, hogy leplezzem a saját bizonytalanságom. Az érintésekről már nem is beszélve. Eszti olyan könnyedén nyújtja a kezét, hogy bátorítóan megszorítsa Dóriét, míg én néha alig tudok mit kezdeni Luca ölelésével, pedig igazán jólesik.

Ahogy a lányokat figyelem, elhatározom, hogy igyekezni fogok eltanulni tőlük ezeket a tulajdonságokat, mert ahogy Luca is mondta, mind másban vagyunk jók, de ez nemcsak a pályára igaz, hanem a mindennapjainkra is.

Egyetértek Dórival abban, hogy fontos ezekről beszélgetni. Mind hasonló dolgokon megyünk keresztül, és már csak az is segíthet, ha szóba hozzuk.

Mert hát ez a lényege a barátságnak és a csapatmunkának. És épp ebben kell fejlődnünk ahhoz, hogy eredményesek legyünk a pályán is.


5. FEJEZET
KLAU

„A csapat ereje minden egyes tagjában rejlik.

Az egyes tagok ereje a csapat.”

– Phil Jackson

Krisz nem fogalmaz egyértelműen a buli kezdetével kapcsolatban: azt írja, ha elkészülünk, menjünk nyugodtan. Nem derül ki, mindenkinek ezt mondja-e, vagy másoknak belőtt egy konkrét időpontot, de amikor a lányokkal (és Dominikkal, akivel az utcában futottunk össze) megérkezünk a budai házhoz, meglepőbb dolog is vár ránk, mint a bizonytalan időpont.

Az ajtó nyitva, Kriszt és Konrádot a tágas nappali közepén találjuk. Konrád nem ölt túl sok energiát a jelmezébe, ugyanazt viseli, mint tavaly: egy orvosszerkót, amit egy év alatt némileg kifakult vér borít. Mellette Krisz, nyakában griffendéles sál, a haja talán vörös akar lenni valami festéktől, mint Roné, de nem végzett alapos munkát, a tincsei még nedvesek, felül kikandikál egy szőke rész és… Hát, inkább rózsaszínre sikerült, mint vörösre. De nem is a szerkója a meghökkentő, sem az, hogy kifejezetten jól áll neki a pink haj, sokkal inkább a körülötte lévő rengeteg doboz, és a kezében tartott összeszerelési útmutató, amit nem mellesleg fejjel lefelé tart.

– Hali! – pillant fel ránk, aztán végignéz a társaságon. Dóri idefelé levált rólunk, hogy találkozzon egy kicsit Robival, így csak öten vagyunk lányok. – Mind együtt jöttetek? Király! – Aztán a tekintete megakad Dominikon, és elfintorodik. – Ez komoly?

Dominik arcán ugyanaz a grimasz tűnik fel.

– Én is épp ezt akartam kérdezni. – Frissen vágott haja nem takarja a homlokára rajzolt villám jelet. Ő is griffendéles sálat visel, kerek szemüveggel, amiből adja magát, kinek öltözött.

Krisz kétségbeesetten néz Konrádra.

– Neked kellett volna Harrynek öltöznöd! Legjobb barátok vagyunk!

– Hát akkor legközelebb szólj előre! – feleli Konrád, majd felpillant az egyik dobozból, és Lucára kacsint.

– Mondtam, hogy Ron leszek. Még a szemöldökömet is mozgattam! Azt hittem, vetted a lapot! – kontrázik Krisz, mire Dominik segítőkészen megjegyzi:

– Nem vette.

Krisz haragos képpel fordul felé, de a csapatkapitányunkat nem különösebben hatja meg a helyzet.

– Egyébként mit csinálsz? – érdeklődik Eszti, és kibújik a cipőjéből, mielőtt a nappaliban halomban álló dobozok mellé guggolna.

– Anyám vett egy csomó új könyvespolcot meg szekrényt, hogy lecserélje a nappaliban lévőket. Azt mondta, össze kell raknunk, mire hazajönnek – vonja meg a vállát Krisz, máris túllépve a jelmezkérdésen. – Krisi fontos beadandót ír, úgyhogy azt mondtam, majd mi megcsináljuk.

Dominik a szemét forgatva bújik ki a szövetkabátjából.

– Te vagy a földkerekség egyetlen embere, aki áthívja bulizni a barátait, és velük szerelteti össze a bútorait.

A lányokkal összemosolygunk, de Krisz zavartalanul fordítja meg az útmutatót.

– Ez biztosan nem igaz. És amúgy sem veletek csináltatom meg, hanem veletek együtt csinálom – javítja ki, aztán felé sandít. – És egyébként sem vagyunk barátok – nyújtja ki a nyelvét, de persze Dominikot sem kell félteni, cseppet sem veszi a szívére a beszólást.

Sietve előrelépek, hogy útját álljam a kibontakozó szócsatának.

– Semmi baj, én imádok bútort összeszerelni – igazítom meg a szoknyám, majd Krisz mellé térdelek a fehér rojtos szőnyegre.

– Köszi, Klaka – pislog rám meghatottan.

– Cserébe ezt a becenevet egy életre felejtsük el – ajánlom, miközben átlesek a keze fölött az útmutatóra.

Végül csak Dominik morgolódik egy kicsit, de mind segítünk Krisznek, és jó bulinak ígérkezik. Három nagy könyvespolcot kell összerakni, két üvegajtós vitrint, egy tévéállványt, és még két kisebb fiókost. Krisz nem viccelt, a szülei tényleg az egész helyiség bútorzatát lecserélik, bár az okát nem teljesen értem, mert a mostani is szép, és szemmel láthatólag nagyon jó állapotban van.

– Anyám már csak ilyen – legyint Krisz, mégsem tűnik lazának, nem veszi félvállról. Inkább úgy fest, mint akinek nincs ínyére a helyzet, de nem tud semmit sem tenni ellene. – Sokszor vesz olyan cuccokat, amikre nincs szüksége. Ha valami nyomasztja, előfordul, hogy vásárol.

Dominik ezúttal nem tesz megjegyzést, és a többiek se nagyon kommentálják. Kriszék budai háza hatalmas, pedig elmondása szerint a legtöbbször ketten vannak Krisivel, mert a szüleik rengeteget dolgoznak, szabadidejükben pedig utazgatnak.

Csendben beütöm a tipliket a könyvespolc két oldalában fúrt lyukakba, majd Dominik segítségével beillesztjük a nagy tartóelembe.

– Nekem a nagyim ilyen – töri meg a csendet Csenge. – Amióta megismerkedett az internettel, állandóan rendel valamit. Hiába mondom neki, hogy ezek nem megbízható oldalak, és ki tudja, miből vannak azok a vackok!

– Szólj, ha össze kell szerelni valamit, és megyek! – emeli fel a csavarhúzót Krisz vigyorogva, csakhogy az előtte lévő polcot épp fordítva tette be: a lemázolt peremével befelé, így odanyúlok, és csendben megfordítom.

– Sziasztok, srácok! – tűnik fel a lépcsőn Krisi, aztán lesétál hozzánk. Melegítőnadrágot és pólót visel, szemüvege lencséje mögött a szeme véreres és karikás, a haja tiszta kóc, mint amibe ma már vagy ezerszer túrt bele gondolkodás közben. Egy tincset egészen becsavart, viccesen mered a levegőbe, akár egy kis szarvacska.

– Szia, Krisi! – köszönünk kórusban, mire elmosolyodik.

– Köszi a segítséget! – lép a hűtőhöz, és kivesz egy palack szénsavas vizet, majd közelebb lép hozzánk. – Jól haladtok? Biztos nem kell még egy segítő kéz?

– Te csak írjad a botanikabeadandód – hessegeti el a csavarhúzót tartó kezével Krisz.

– Az bionika, te észlény – javítja ki reflexből a bátyja. Eszti csillogó szemekkel néz fel az egyetemista fiúra.

– Tényleg, Krisi! Áruld el nekünk Krisz második keresztnevét! – jut eszébe, mire mind megdermedünk, és felfüggesztjük azt, amivel épp foglalkoztunk. Hat érdeklődő szempár mered Krisire (Kriszé és Konrádé nem, hisz ők tudják a választ), aki épp szólásra nyitná a száját, de az öccse megelőzi.

– Nem mondhatod el. Csimpánz.

Meglepetten pislogok.

– Milyen csimpánz?

– Ha így sértegeted a tesód, ne lepődj meg, ha mégis világgá kürtöli – jegyzi meg Dominik, mire Krisi nevetve a fejét rázza.

– Ez nem sértés, hanem a titkos jelszavunk kicsi korunk óta. Csak ritka és fontos helyzetekben használjuk, ezért nagy jelentőséggel bír – néz mélyen az öccse szemébe, mielőtt hátat fordítana nekünk, hogy visszavonuljon a szobájába. – Bocs, srácok. Nem mondhatok semmit. Köt a teskü.

Krisz elégedett arcot vág, a teskü, azt gyanítom, a kettejük testvéri esküjének lehet a rövidítése. A mellettem ülő rózsaszín hajú fiút figyelve az jut eszembe, mennyire örülök, amiért ilyen jó viszonyban áll a bátyával, ha már a szüleikkel nem a legkönnyebb. Krisz már máskor is mesélte, hogy szeretik szívni egymás vérét, mégis mindig összetartanak, és ha másra nem is, egymásra bármikor számíthatnak.

Dominikra sandítok, mert ő az egyetlen, akivel Krisz ugyanígy perlekedik. Talán ez nála a bizalomnak is valamiféle furcsa jele?

Krisi visszavonul a szobájába, de épp, amikor eltűnik a szemünk elől, Tibi és Bence pont befutnak, így már csak Gergő és Dóri hiányoznak. Az előbbi azt írja az osztálycsoportba, hogy nagyjából egy óra múlva érkezik, Dóriról meg egyelőre nincs hír.

Folytatjuk a bútorszerelést, míg Luca fel nem veti, hogy kitaláltunk a többieknek egy játékot, amit akár játszhatunk is munka közben. Az előző három napban a hőtanos fizikaprojektünkre való készülés mellett órákat töltöttünk vele, hogy megírjuk azokat a kártyákat, amiket most előhúz a farmerja zsebéből, és a kezében szorongat.

Igazából a játék egyszerű: felteszünk kérdéseket a barátainknak, hogy mik lennének, ha…, és megadunk választási lehetőségeket is. Például milyen budapesti terek lennének, vagy épp melyik görög istenek és így tovább. A választ mindenki megtippeli, és aki a legtöbbször eltalálja, mit választana, akiről a kérdés szól, az győz. Persze nem is a versengés a lényeg, inkább az, hogy még jobban megismerjük egymást, és közben jól mulassunk.

A jelenlévők mindegyikéről írtunk kérdéseket (magunkról is), és az első rögtön az osztályunk leghangosabb tagjáról szól. Krisz izgatottan mocorog, így hát Luca leteszi a csavarhúzót, a félig összeszerelt polcra könyököl, és vigyorogva emeli a szeme elé a kártyát.

– Mi lenne Krisz, ha a feudális társadalomban élne?

– Jesszus! – nyög fel a pink hajú Ron. – Azt se tudom, milyen lehetőségek vannak.

– Ezért is olvasom mindjárt fel – nevet Luca, de aztán rám sandít, és átnyújtja a kártyát. – Igazából ez Klau ötlete volt, úgyhogy legyen az övé.

Leengedem a két tiplit, és miközben átveszem tőle a kártyát, megköszörülöm a torkom.

– Egy: hűbéres, kettő: király, három: hűbérúr, négy: örökös (a hűbéres legidősebb fia), valamint öt: lovag – nézek fel a kártyából. – Tegyük meg tétjeinket!

Mivel Krisz is most döntheti el, melyiket választaná, senki se tudja a jó választ, így mind csak felírunk egy számot a telefonunkba, vagy ahova sikerül, én például az összeszerelési útmutatóra firkantom a sajátomat. Kétszer is felolvasom a lehetőségeket. Lucával igyekeztünk úgy kitalálni, hogy senkinek se legyen könnyű dolga. Ugyan Krisz beceneve Király (Konrád, Luca és Eszti ezért erre is szavaznak), én mégis inkább az örökösre tippelek, az valahogy jobban passzol hozzá.

– Én hozzáírtam egy hatodikat – tartja felénk a másik útmutatót Dominik, de azért készségesen fel is olvassa. – Udvari bolond.

Krisz grimaszolva ölti ki rá a nyelvét.

– Örökös lennék, és a sok pénzemből jól tönkretennélek – vág vissza, amin nem tudunk nem vigyorogni.

– De hát te vagy a kisebbik fiú – emlékezteti Eszti, Kriszt azonban nem izgatják az ilyen apróságok. Azzal érvel, ez egy kitalált játék, így azt választ, amit csak akar. Kérdőn rám pillant, én pedig megerősítem, mert tényleg nincs semmilyen kikötés.

– Oké, Dumbó jön – húz újabb kártyát Luca, miután Csengével kapunk egy-egy pontot a helyes válaszért. – Mi lenne, ha Dominik szolmizációs hang lenne?

– Elképesztő kreativitást látok ebben a játékban – állapítja meg a kérdés főszereplője. Rávigyorgok, míg Luca folytatja.

– Egy: dó, kettő: ré, három: mi, négy: fá, vagy öt: szó.

– Mi van a lá-val és a ti-vel? – akadékoskodik Dominik, felém nyújtva azt a polcot, amiből még hiányzik a két tipli. – Mi van, ha én éppenséggel kiköpött lá vagyok?

– Akkor így jártál – vigyorog rá Eszti, és már írja is fel a telefonjába a választ.

– „Lá-rtál” – poénkodik Luca kihangsúlyozva a szó elejét, de csak Dominik nevet fel horkantva. Krisz értetlenül pislog, Konrád mosolyogva a fejét csóválja.

Végül egyhangúlag a dó-ra szavazunk, ha már így kezdődik a neve, de Dominik a jelek szerint más taktikát követ, és a mi-t választja, mert az legalább egy értelmes szó.

Konrád utána azt a kérdést kapja, vajon melyik budapesti tér lenne (a Fővámot választja, azt mondja, oda emlékek kötik), és amikor én kerülök sorra, megint Luca olvas.

– Bocs, nem hallom! Megismételnéd? – kiabálja Krisz, aki egy akkus csavarhúzóval erősíti meg a könyvespolc hátulját. Luca megpróbál válaszolni, de Krisz „véletlenül” mindig akkor berregteti fel a gépet.

– Mi lenne Klau, ha mássalhangzótörvény lenne? – kiabálja végül Luca nevetve, mire Krisz elereszti a csavarhúzót, és a fejét fogja.

– Kivagyok tőletek!

– Rövidülés, összeolvadás, jelöletlen teljes hasonulás, részleges hasonulás vagy kiesés.

– Na, álljunk meg! – tartja fel a kezét Regi, az osztályunk legjobb nyelvtanosa. – A részleges hasonulás zöngés vagy zöngétlen? Klau szempontjából sem mindegy.

Szélesen vigyorgok, Krisz pedig hátraveti magát, és túldramatizálva a helyzetet a nyakához kap, mint aki egyenesen fuldoklik a nyelvtani szabályoktól.

– Legyen a zöngés – válaszolom, mire Konrád kezében azzal a két csavarral, amit Krisz még nem csavart be, felvonja a szemöldökét.

– Azért mondod ezt, mert ezt fogod választani?

Összehúzom a szemem, és úgy teszek, mintha komolyan elgondolkodnék ennek a lehetőségén.

– Ki tudja. Az is lehet, hogy igen, de az is, hogy nem.

– Ne csináld már! – mászik vissza a szekrényhez Krisz sokatmondó pillantással, de nem nekem, hanem a legjobb barátjának szánja. – Kluska sose lenne zöngés.

Ahogy telik az idő, az összeszerelt szekrények és polcok száma folyamatosan növekszik, még ha kicsit lassabban is haladunk, ahányszor fel kell írni a tippünket vagy megvitatni az álláspontunkat.

A lányoknak különösen tetszik az a kérdés, vajon Eszti milyen férfiarcszőrzet lenne: kecskeszakáll, huszárbajusz, Dumbledore-szakáll, pofaszakáll vagy közepes borosta, és amikor Eszti az utolsót választja (khm, Szekeres…?), hallom, ahogy Krisz azt dünnyögi, ezek után muszáj borostát növesztenie.

– Oké, ki lenne Dominik, ha egy kosársulis tanár lenne? – olvasom fel az újabb feladványt, egyik kezemben a kis kártyát tartva, másikban egy ollót forgatok, amivel épp kiszabadítottam egy újabb alkatrészt a csomagolásból. Felmorajlik egy izgatott huhogás.

– Hát biztosan nem Dobos, ahhoz jó fejnek kéne lennie – szájal rögtön Krisz, amit Dominik angyali mosollyal viszonoz.

– Még jó, hogy nem te kaptad ezt a kérdést. Ahhoz, hogy tanár légy, nem ártana némi tudás is a töklé mellé a fejedben.

– Tájékoztatásul közlöm, hogy a fejemben nem töklé van, hanem dinnyelé. Az sokkal finomabb – vág vissza Krisz, majd hangosan hozzáteszi, hogy Dolezsárt írja, mert őt bírja a legkevésbé.

– Még nem is sorolták fel a tanárokat – nevet Csenge, csípőre tett kézzel szemlélve az egyik elkészült szekrényt, de Krisz csak vállat von.

Már csak egy könyvespolc és néhány kisebb, kocka alakú falipolc maradt. Eszti és Luca kimerülten hevernek a kanapén, Dominik a konyhánál áll, és szénsavas vizet iszik, én pedig épp Krisszel számolom a polctartó lyukacskákat a szekrény oldalán. Négy polcot kell beleilleszteni, és ahhoz, hogy szimmetrikus legyen, érdemes megmérni a rendelkezésre álló felületet.

– Oké, jöhetnek a pluszkérdések? – húz elő közben egy újabb adag lapocskát Luca. – Ezek két emberre vonatkoznak, ezért a jó válaszért mindig két pont jár, így van lehetőség utolérni azokat, akik vezetnek.

A Gergőre és Dórira vonatkozó kérdéseket egyelőre félretettük, néhány másikkal együtt, hogy később még velük is játszhassunk.

– Hála az égnek! – sóhajt fel Konrád azt az összeszerelési útmutatót figyelve, amin a pontjainkat vezetjük. – Király kezdett elhúzni.

Krisz vigyorogva dülleszti a mellét, de kis híján elejti a polcot támasztó kis fémcuccokat.

– Ez azért van, mert odafigyelek másokra.

– Inkább mert hihetetlenül mázlista vagy – szúrja közbe Dominik, bár igaz, ami igaz, szerintem Krisz nem csupán vakon tippelt, hanem tényleg gondolkodott.

– Okééé – nyújtja el a szócskát Luca. – Mi lenne, ha Krisz és Dominik furcsa ízesítésű cukorkapárosítás lenne?

– Miért tettetek minket párba? – hőbörög Krisz. – Herczeggel sokkal szívesebben lennék hányásízű cukorka!

– Ha már ti vagytok Ron és Harry, végül is adott a dolog – somolyog Csenge, és feltépi az utolsó dobozt.

Krisz erre megint szúrós pillantást vet Konrádra, amiért nem sikerült összeöltözniük.

– Legalább lehetnél Hermione – pufog, de ezen a ponton már nyilvánvaló, hogy csak a poén kedvéért csinálja.

Lucához lépek a kanapé mögé, mert ennek a megírásakor nagyon jól szórakoztunk, most pedig felváltva olvassuk fel a lehetőségeket.

– Lime és gyepszelet, vagy vajas popcorn és buggyant tojás.

– Barack és hányás, vagy csokipuding és kutyakaja.

– Illetve bűzösborz-permet és medvecukor.

A többiek némán pislognak ránk, és Dominik tér először magához.

– A buggyant mindenesetre stimmel.

Krisz sértődötten néz rá.

– Nálad biztosan.

– Fiúk, ezt magatok között kell lejátszanotok. Válasszatok egyet titokban! – emlékezteti őket a játékszabályra Luca.

Végül Krisz feláll, és a konyhában lehúzza a pultsziget mögé Dominikot. Nem értjük a szavaikat, de halljuk, hogy pusmognak, és – nyilván – nem értenek egyet.

Míg egyeztetnek, mi is megtesszük a tippjeinket. A buggyantat automatikusan kizárom, mert Krisz Dominik beszólása után tuti nem fog belemenni, hogy azt válasszák, az első és az utolsó meg kicsit uncsi. Végül a negyedikre, a csokipuding és kutyakaja párosításra voksolok, és sikeresen bele is trafálok, bár a fiúk szinte egyszerre rávágják, hogy:

– Ő a kutyakaja – mutatnak egymásra, de Krisz egy másodperccel hamarabb szólal meg, ezért diadalittasan kiölti a nyelvét Dominikra.

A páros feladatok végül különösen tetszenek a többieknek, és örülök, amiért látszólag mindenki jól mulat, mert sokat agyaltunk a kérdések összeírásán. A közönségkedvencek azok, hogy Csenge és Regi milyen banda tagjai lennének (Imagine Dragons), Luca és én milyen híres páros lennénk (Sherlock és Watson), illetve Bence és Tibi milyen államforma vezetői lennének (császárság).

A játék és a sikeres szerelgetés után a nappali egyik felébe rendezzük a kész bútorokat, mert Krisz anyukája nem hagyott más instrukciót. Mikor már minden egy helyen van, fél nyolc körül szétszéledünk.

A fiúk megnézik a kertet a házigazdával (most is elmondja, milyen szép a pázsit, ami apukája „kedvenc gyereke”), míg Csenge, Eszti és Regi felderítőtúrát tesznek az emeleten. Mi Lucával a játékról beszélgetve a konyhába megyünk, hogy készítsünk egy újabb adag limonádét, hiszen lassan befut a két hiányzó tagunk, és az összeset megittuk.

Arról beszélgetünk, melyik kérdések voltak a többiek kedvencei, és felidézzük, milyen is volt őket a napokban kitalálni.

– Tényleg! Mi lett volna, ha Rudkót is bevonjuk? – halkítja le a hangját Luca, bár csak ketten maradtunk az alsó szinten. Azt hiszem, arról juthatott eszébe, hogy míg a kérdéseket írtuk, meséltem neki a hétvégén történtekről. – Például, hogy mi lenne az, amin sírva fakadna. – Az állát ütögetve gondolkodik. – A Titanicon vagy, mondjuk, cuki állatos videókon?

– Inkább a válogatott idei teljesítményén – sandítok rá, mert sajnos megint hamar kiestünk a selejtezőkből, és a férfiválogatott idén sem jutott ki a világbajnokságra.

Krisz készített ki biocitromot és -narancsot, így azt is szelek a limonádéba.

– Nem is beszéltetek szombat óta?

Megáll a kés a kezemben. Lucával sok mindenben különbözünk, ő például szinte mindig elmond magától minden fejleményt vagy említésre méltó dolgot. Én kicsit lassabb vagyok az ilyenekben, és azt hiszem, ezt ő is felismerhette, mert újabban egyre több kérdést tesz fel. Ezzel akár tudatosan, akár nem, de érezteti velem, hogy igenis kíváncsi minden részletre, és azt hiszem, segít is, hogy könnyebben megnyíljak.

Folytatom a narancsok karikázását.
OEBPS/Images/cover.jpg
KOLLAR BETTI

magndlia






OEBPS/Images/img3.png














OEBPS/Images/img2.png
magnélia





OEBPS/Images/img1.png
Koshrsul

TERFELCSERE





